Justin Biebers mamma bekymret
Særlig de siste par månedene har det stormet rundt den kanadiske popyndlingen. Forholdet til 20 år gamle Selena Gomez har vært en berg- og dalbane, og bilder som angivelig viser 18-åringen røyke hasj, har fått massiv oppmerksomhet i pressen. Bieber skal for øvrig for få dager siden ha blitt observert med den reseptbelagte hostesaftdrikken Sizzurp. - Ærlig talt så har jeg ingen peiling på hvor dette kommer fra. Jeg aner ingenting. Jeg vet bare at han har twitret om at man ikke skal tro på alle disse ville ryktene som svirrer, sier mamma Mallette i et TV-intervju med AP. Hun har i alle år vært alenemor for Justin, som knapt hadde rukket å fylle 16 år da han ble superstjerne etter å ha blitt oppdaget på YouTube. - Du vet, det er vanskelig å være mamma til en 18-åring, fordi tiden da er inne for å gi slipp. Jeg har selv måttet gjøre mine egne feil, og nå må jeg la han få gjøre sine. Jeg kan bare håpe at jeg har innprentet de rette tingene i ham og gitt ham de moralske verdiene jeg ville han skulle lære i ung alder. Justin har gjort mange gode valg til nå, og forhåpentlig vil han fortsette med det fremover - sier Mallette om sønnen - som opptrer med to konserter på Telenor Arena i Bærum i mai. Bieber-mammaen legger ikke skjul på at hun engster seg for at sønnen skal omgi seg med mennesker med negativ innflytelse. - Helt klart. Som mor er det en konstant bekymring. Jeg kan bare håpe.Hun fikk med seg bildet som Justin selv postet på bildetjenesten Instagram nylig, hvor han blottet baken. - Ja, oh my gosh. Som mamma er ikke det noe jeg ønsker å se. Jeg vil ikke at andre skal se det heller, men han er 18. Noen beslutninger må han ta selv, sier Mallette om bildet som ble fjernet fra siden kort tid etter.Selvsagt får 37-åringen også spørsmål om sønnens to år lange romanse med popprinsessen Selena Gomez (20). - Jeg aner ikke om de er av eller på. Det skifter stadig. Jeg prøver ikke å blande meg. Han er 18, og han liker ikke at jeg engasjerer meg i kjærlighetslivet hans. Mallette haddde selv en svært tøff oppvekst, noe hun har skrevet bok om og omtalt i flere TV-intervjuer. Hun var selv bare 17 år da hun ble gravid med Justin.
Pattie Lynn Mallette (37) innrømmer at det er med blandede følelser hun ser barnestjerne-sønnen (18) leve sitt eget liv.